הוועדה המסדרת, כנסת 23, פרוטוקול מספר 2, 2020-03-25 10:30

אברהם (אבי) ניסנקורן: שלום רב.

אברהם (אבי) ניסנקורן: אנחנו פותחים את ישיבת הוועדה המסדרת.

אברהם (אבי) ניסנקורן: על סדר יום הוועדה: המלצה לבחירת יושבי ראש לוועדות המיוחדות בנושאים הבאים: רווחה ועבודה, לראשות ועדה זו אנו מציעים להצבעה את חברת הכנסת עאידה תומא סלימן.

אברהם (אבי) ניסנקורן: הוועדה השנייה, מיגור הפשיעה והאלימות במגזר הערבי.

אברהם (אבי) ניסנקורן: אנו מציעים להצבעה את חבר הכנסת מנסור עבאס.

אברהם (אבי) ניסנקורן: נעבור לביצוע שתי ההצבעות.

יזהר שי: אנחנו יכולים לדבר לפני כן?

קארין אלהרר: למה?

אברהם (אבי) ניסנקורן: לפני ההצבעה?

אברהם (אבי) ניסנקורן: בבקשה.

אברהם (אבי) ניסנקורן: בנושא הזה או בנושא אחר?

אברהם (אבי) ניסנקורן: הישיבה לא ננעלת לאחר ההצבעה.

אברהם (אבי) ניסנקורן: מי בעד בחירת חברת הכנסת עאידה תומא סלימן ליושבת-ראש ועדת העבודה והרווחה?

אברהם (אבי) ניסנקורן: בעד – 8

אברהם (אבי) ניסנקורן: נמנעים – אין ההצעה נתקבלה

אחמד טיבי: אני מבקש רביזיה.

עאידה תומא סלימאן: לא, אני אתנגד.

אברהם (אבי) ניסנקורן: אנחנו נצביע על ההצעה למנות את חבר הכנסת מנסור עבאס ליושב-ראש הוועדה.

אברהם (אבי) ניסנקורן: מי בעד?

מנסור עבאס: אולי נשנה את נוסח הכותרת ל-"בחברה הערבית" במקום "במגזר הערבי"?

אחמד טיבי: רגע לפני ההצבעה אני מבקש לשמוע את הערתו של חבר הכנסת עבאס מנסור.

אחמד טיבי: אני מבקש לתקן את השם.

אברהם (אבי) ניסנקורן: בחברה הערבית, בסדר.

אברהם (אבי) ניסנקורן: תודה.

ארבל אסטרחן: אי-אפשר לשנות את השם.

אברהם (אבי) ניסנקורן: אי-אפשר עכשיו, רשמנו לפנינו.

עאידה תומא סלימאן: "מגזר" זה כאילו גוזרים ממשהו.

עאידה תומא סלימאן: אנחנו לא אוהבים את המינוח הזה.

אחמד טיבי: לפני ההצבעה אני רוצה לדעת מה המכניקה של התיקון.

אברהם (אבי) ניסנקורן: מכיוון שזה צריך לעבור למליאה, אנחנו רואים מגזר כחברה ולכן בזימון של הוועדה - - -

אחמד טיבי: לא, אבי, אני מבקש.

אברהם (אבי) ניסנקורן: צריך להביא את זה למליאה.

אחמד טיבי: אני מבקש שהיועצת המשפטית תגיד לי איך מתקנים את זה לפני ההבאה במליאה.

אברהם (אבי) ניסנקורן: במליאה.

אחמד טיבי: ארבל, הסבירי לי.

ארבל אסטרחן: המליאה הצביעה על השם הנוכחי.

אחמד טיבי: אז אני מבקש לתקן את השם.

ארבל אסטרחן: אני חושבת שזה משהו מאוד שולי.

אברהם (אבי) ניסנקורן: בואו נעבור שלב-שלב.

אברהם (אבי) ניסנקורן: קודם נבחר יושב-ראש לוועדה, אחר כך נטפל בתיקון השם.

אברהם (אבי) ניסנקורן: אנחנו מצביעים על ההצעה למנות את חבר הכנסת מנסור עבאס ליושב-ראש הוועדה למיגור האלימות והפשיעה במגזר הערבי.

אברהם (אבי) ניסנקורן: רשמנו לפנינו את הבקשה להחליף "מגזר" ב-"חברה".

אברהם (אבי) ניסנקורן: מי בעד?

אברהם (אבי) ניסנקורן: בעד – 9

אברהם (אבי) ניסנקורן: נמנעים – אין ההצעה נתקבלה

אברהם (אבי) ניסנקורן: טוב, בואו נצביע גם על שינוי השם.

אברהם (אבי) ניסנקורן: ארבל אסטרחן אומרת שמכיוון שהשינוי הוא טכני אז היא מאשרת לוועדה המסדרת לעשות זאת, אנו נודיע על כך במליאה אם יהיה צורך בכך.

אברהם (אבי) ניסנקורן: אנחנו מצביעים על שינוי השם ל- "מיגור הפשיעה והאלימות בחברה הערבית".

אברהם (אבי) ניסנקורן: מי בעד?

אברהם (אבי) ניסנקורן: בעד – 9

אברהם (אבי) ניסנקורן: נמנעים – אין השינוי אושר

אברהם (אבי) ניסנקורן: ברכות למנסור.

אברהם (אבי) ניסנקורן: אני רוצה להוסיף שני דברים: מברך את ראשי וחברי הוועדה.

אברהם (אבי) ניסנקורן: וועדת העבודה והרווחה תתכנס היום על מנת לאשר את ההמלצה.

אברהם (אבי) ניסנקורן: הוועדה למיגור הפשיעה והאלימות במגזר הערבי גם תתכנס היום על מנת לאשר את ההמלצה.

אברהם (אבי) ניסנקורן: נועה בירן דדון תהיה בקשר עם מנהלות הוועדה על מנת לראות שזה קורה.

אברהם (אבי) ניסנקורן: אני מקווה מאוד שתתמקדו במשבר המתגלגל הנוכחי, הפשיעה והאלימות בחברה הערבית, זהו משבר מתמשך.

אברהם (אבי) ניסנקורן: וברווחה והעבודה יש כרגע משבר גדול שגם בו צריך לטפל.

אברהם (אבי) ניסנקורן: אני אשמח שתתמקדו בזה בתיאום עם ועדת הקורונה.

אברהם (אבי) ניסנקורן: אני חושב שהאזרחים זקוקים לטיפול בוועדות הללו.

אברהם (אבי) ניסנקורן: יש היתכנות ממשית שנצטרך לכנס היום את הוועדה המסדרת בשנית.

אברהם (אבי) ניסנקורן: אם זה יקרה אנחנו נודיע על כך.

יזהר שי: אדוני היושב-ראש, רוצה לברך אותך על כך שהולכת את הכנסת והנהגת את המהלך הסבוך הזה למרות התנגדויות ותרגילי השהיה.

יזהר שי: הגענו למצב שהוועדה המסדרת מתכנסת ומאשרת הקמת וועדות קבועות ומיוחדות שלכל אחת יש חשיבות בלתי-ניתנת לתיאור לגבי המאבק הנוכחי במשבר הקיים.

יזהר שי: אני בטוח שהוועדות יעשו את עבודתן נאמנה.

יזהר שי: כל הכבוד לך על כך שהולכת את הכנסת לשלב הזה.

יזהר שי: במסגרת הספינים וההסתה הגזענית שמגיעה מבלפור, הסתובבו ביומיים האחרונים אינסוף ספינים על כך שבראש הוועדה שעוסקת ברווחה ועבודה עומדת חברת כנסת ערבייה ומשום כך היא לא תטפל נכון בנפגעי פעולות הטרור.

יזהר שי: אני רוצה להעביר מפה את אמונתי שכל מי שיגיע לטיפול בוועדה, ללא קשר למגזר, רקע, ומצב – יקבל טיפול.

יזהר שי: הכאב שלהם הוא כאב אישי עצום והוא כאב לאומי גם כן.

יזהר שי: אני בטוח שכשיגיעו נושאים כאלה ואחרים לטיפולך את תטפלי בהם בלא משוא פנים.

יזהר שי: אני משוכנע בזה לחלוטין ומגנה בכל תוקף את הספינים וההערות וכל הדברים הגזעניים שהיו ברשתות בנושא הזה.

יזהר שי: לצערי, נכון לאמש בשעה 23:00 יצאה הודעה מבית ראש הממשלה, הנאשם מבלפור, שהוא יתמוך בכל צעד שיושב-ראש הכנסת יחליט לעשות בקשר להחלטת בג"ץ.

יזהר שי: זו שערורייה ושפל שלא היה כדוגמתו.

יזהר שי: ראש ממשלת ישראל מביע תמיכה תאורטית ביושב-ראש כנסת שעלול להמרות את הוראת בג"ץ.

יזהר שי: זה אחד הדברים החמורים ביותר שנעשו במשטר הדמוקרטי בישראל אי-פעם, וגם את זה צריך לגנות בכל תוקף.

יזהר שי: תודה רבה.

אברהם (אבי) ניסנקורן: קארין אלהרר, בבקשה.

קארין אלהרר: הוועדות מוקמות וזה משמח.

קארין אלהרר: בנוסף, צריך לחשוב על דרך שכל חברי הכנסת יוכלו להשתתף בדיונים.

קארין אלהרר: כרגע ההוראות הן עד עשרה אנשים בכל חדר.

קארין אלהרר: דמיינו מצב שחבר כנסת יגיש הצעה לסדר או בקשה לדיון.

קארין אלהרר: איך הדבר הזה קורה?

קארין אלהרר: חייבים לתת לזה מענה בתקנון מוקדם ככל האפשר.

קארין אלהרר: בין מרחוק, בין אם מעוד חדרים.

קארין אלהרר: צריך לחשוב על הדבר הזה מהר, מבקשת לקיים דיון בנושא.

אברהם (אבי) ניסנקורן: בוועדת הכספים ביצעו זאת אתמול בעזרת Zoom.

קארין אלהרר: אני רק אומרת שזה לא מוגדר בתקנון.

אברהם (אבי) ניסנקורן: לא צריך שינוי תקנון בשביל משהו טכני.

אברהם (אבי) ניסנקורן: אם אנחנו מחליטים שבשני החדרים יראו על המסך אז זו החלטה טכנית.

קארין אלהרר: אדוני, תאר לך שיש דיון שמעניין הרבה חברי כנסת, אי-אפשר לאסור עליהם להגיע לדיון.

מנסור עבאס: אולי אפשר לייתר חברי כנסת שאינם חברי ועדה.

אברהם (אבי) ניסנקורן: חבר הכנסת אחמד טיבי.

אחמד טיבי: אדוני היושב-ראש, זה רגע משמח בשבילי כיושב-ראש וחבר הסיעה המשותפת.

אחמד טיבי: אנחנו מקימים היום שתי ועדות שבראשן יעמדו חבריי מהרשימה, ועדת העבודה והרווחה בראשות עאידה תומא סלימן שכבר עשתה עבודה מצוינת גם בראש הוועדה למעמד האישה שטיפלה בכל הנושאים האזרחיים שהיו תחת ידיה, בניגוד לספינים וההשמצות שיצאו מבלפור אתמול.

אחמד טיבי: אני רוצה לברך אותה מקרב לב, ואני בטוח שהיא תעשה את העבודה המתחייבת בוועדה המאוד חשובה הזאת.

אחמד טיבי: מברוק, עאידה.

אחמד טיבי: חברי מנסור עבאס עוסק בנושא שהוא הופקד עליו מזה תקופה ארוכה.

אחמד טיבי: הנושא הזה נמצא בנפשו ובנפשנו.

אחמד טיבי: היינו אמורים להקים את הוועדה הזאת לפני מספר חודשים.

אחמד טיבי: לא יצא לנו, אבל טוב שהגענו אל הרגע הזה.

אחמד טיבי: אני חושב שזה רגע מאוד חשוב לרשימה המשותפת ולרשימה הערבית בכללותה, שמוקמת ועדה כזו ובראשה עומד נציג של הרשימה המשותפת – חברי, דוקטור מנסור עבאס.

אחמד טיבי: זאת תולדה של הישג חסר תקדים של הרשימה המשותפת – 15 מנדטים – והמגעים שהיו ביננו.

אחמד טיבי: המגעים לא היו קלים ולפעמים האוקטבות עלו ביננו אבל שמרנו על כבוד הדדי.

אחמד טיבי: אני רוצה להודות לך על שהגענו לרגע הזה אבל בעיקר לציבור שלנו שבגללו אנחנו נמצאים פה.

אחמד טיבי: לראשונה בוועדת הכספים יש לנו שלושה נציגים מתוך תשעה שמטים את הכף, זו גם תולדה של אותו ההישג.

אחמד טיבי: אין לי ספק שחבר הכנסת עבאס יעשה את הכול כדי להביא את הוועדה למיצוי כל יכולותיה מול כל רשויות המדינה ולמען הציבור הערבי.

אחמד טיבי: ההצלחה של ועדה זו היא הצלחה של הכנסת כולה כי זה נושא שאמור להדאיג את כולם.

מרב מיכאלי: ברשות אדוני היושב-ראש, רק להוסיף מילה על מה שאמר חבר הכנסת טיבי.

מרב מיכאלי: הוא ציין זאת כהישג לחברה הערבית בישראל אבל לדעתי זה הישג לחברה הישראלית כולה.

אחמד טיבי: אמרתי זאת בסיפא של דבריי.

מרב מיכאלי: קלעתי לדעת גדול.

אברהם (אבי) ניסנקורן: חבר הכנסת איתן גינזבורג.

איתן גינזבורג: תודה, אדוני היושב-ראש.

איתן גינזבורג: אני רוצה להצטרף לברכות ליושבי-הראש שנבחרו היום, לכל ארבעת חברי הכנסת אאחל הצלחה רבה.

איתן גינזבורג: אני חושב שזה חשוב שכל נבחרי הציבור יהיו שותפים למלאכה הפוליטית, וגם חשוב שאנחנו דנים בנושאים כל כך חשובים לאזרחים.

איתן גינזבורג: אני רוצה להתייחס לדברים שאמרה חברת הכנסת קארין אלהרר: אני חושב שההחלטה של מנכ"ל הכנסת – מתוקף הסמכתו על-ידי יושב-ראש הכנסת – היא בעייתית.

איתן גינזבורג: אומנם הוא התייעץ עם מנהלי האגפים בכנסת אבל אני חושב שבסוף מי שצריך לקבוע את סדרי העבודה בכנסת, בייחוד בתחומים הפרלמנטריים, אלו חברי הכנסת והם בלבד.

איתן גינזבורג: אמרתי זאת בישיבה הקודמת ואני חוזר על זה.

איתן גינזבורג: עלינו להקים בוועדה זו או בצוות משנה או צוות חיצוני כל מנת להביא המלצות לאישור פעילות הפרלמנט בתקופה כזו של מגבלות בריאותיות.

איתן גינזבורג: אני חושב שהגזירה על הכנסת עד עשרה אנשים לחדר כשאנחנו מוגדרים כמקום עבודה חיוני, כשבסופרים ובפארמים נכנסים יותר מעשרה אנשים לחדר – רבותיי, מי שרוצה לעבוד בפרלמנט צריך לדעת שיש פה סיכונים.

איתן גינזבורג: אני לא אומר שנצטופף כמו סרדינים, אלא שחייבים לעבוד ואי-אפשר להגביל אותנו כמו בכל בית או בכל מקום עבודה רגיל.

איתן גינזבורג: לכן, יש לקבוע הסדרים כמו שקבעו בפרלמנטים אחרים בעולם, וכמו שאנחנו יכולים לחשוב בעצמנו.

איתן גינזבורג: חברי הכנסת צריכים לקבוע זאת ולא מנכ"ל ההכנסת.

איתן גינזבורג: מעבר לכך, ביחס לסוגיה החוקתית שבפנינו, אדוני היושב-ראש, שבה כנראה יושב-ראש הכנסת המכהן עתיד להתפטר ממש בשעות הקרובות, יש פתרונות לכך וגם בתקנון הכנסת.

איתן גינזבורג: הדברים הם מאוד ברורים - - -

אברהם (אבי) ניסנקורן: שנייה אחת.

אברהם (אבי) ניסנקורן: ההתפטרות נכנסת לתוקף תוך 48 שעות.

אברהם (אבי) ניסנקורן: לכן, לעניין הדיון של היום, אין משמעות להתפטרות.

איתן גינזבורג: אבל מישהו צריך לנהל את הישיבה.

אברהם (אבי) ניסנקורן: אז אני אומר שכרגע לא קיבלנו הודעה שיולי לא מנהל את הישיבה.

איתן גינזבורג: אני רוצה לתת פתרון לדבר הזה.

אברהם (אבי) ניסנקורן: אני אומר - - -

איתן גינזבורג: אני רק אומר שהתקנון קובע שליושב-ראש צריכים להיות סגנים ומי שממליץ על הסגנים זו הוועדה הזאת.

איתן גינזבורג: מי שמאשר אותם זו המליאה.

איתן גינזבורג: אם נאשר סגנים אז החוק קובע שאם היושב-ראש מתפטר הסגן ממלא את מקומו באופן אוטומטי.

איתן גינזבורג: בכל מקרה כדאי למנות סגנים.

אברהם (אבי) ניסנקורן: זה לא על סדר היום כרגע.

איתן גינזבורג: זה בסמכותך.

אברהם (אבי) ניסנקורן: בסמכותי מה שבסדר היום של הישיבה.

איתן גינזבורג: לא, זה בסמכותך - - -

אברהם (אבי) ניסנקורן: טוב, אני לא רוצה להתווכח, תן לי לנהל את הישיבה.

אברהם (אבי) ניסנקורן: כרגע המצב הוא שגם אם יולי מתפטר הוא צריך לנהל את הישיבה.

אברהם (אבי) ניסנקורן: אם יולי לא יקיים את הישיבה, הוועדה המסדרת תתכנס בשנית ותייצר פתרונות בכיוון ההצעות שלך.

אברהם (אבי) ניסנקורן: חבר הכנסת אלכס קושניר, בבקשה.

אלכס קושניר: זה לא סוד שהמדינה במצב חירום ושהממשלה קובעת תקנות חירום ללא שום פיקוח.

אלכס קושניר: אני שמח מאוד שמח שמוקמות ועדות שיכולות לפקח על פעילות הממשלה.

אלכס קושניר: עוד פעם, אינני רופא אבל אותי הדהים לראות שאוסרים על אנשים פעילות ספורט יחידנית.

אלכס קושניר: אם אדם רץ לבד, את מי הוא יכול להדביק?

אלכס קושניר: השאלה היא אם אנחנו יכולים לייצר מנגנון פיקוח על הדברים האלו שאינם תורה מסיני ובהחלט ניתן להתווכח איתם.

אלכס קושניר: אני מקבל תגובות מאנשים, כולל רופאים, שנדהמים מחלק מהתקנות.

אלכס קושניר: אני חושב שיש לראות איך אנחנו מתייחסים לדבר הזה.

אלכס קושניר: בנוסף, מעציב אותי לראות כאן רק חצי כנסת.

אלכס קושניר: אני לא רואה פה חברי כנסת מהליכוד, מהמפלגות החרדיות, ממפלגת ימינה.

אלכס קושניר: בסופו של דבר הכנסת אמור לפעול לטובת האזרחים ואני לא רואה שום סיבה שאנחנו לא נשב פה גם אם אנחנו חלוקים בדעות.

אלכס קושניר: אפילו בחדר הזה יש אנשים שחלוקים בדעותיהם אבל זה לא אומר שאנחנו לא יכולים לשבת ולעבוד לטובת האזרחים.

אלכס קושניר: לכן, אני רוצה לקרוא לכל חברי הכנסת, ללא קשר לשיום המפלגתי, לקחת חלק בוועדות שהוקמו אתמול והיום על מנת שנוכל לעבוד לטובת האזרחים.

אלכס קושניר: אחרת, לשם מה אנחנו פה?

אברהם (אבי) ניסנקורן: חברת הכנסת סלימאן.

עאידה תומא סלימאן: אני מודה לחברים והחברים וחייבת להודות שאני מתרגשת.

עאידה תומא סלימאן: רוצה להודות לך, חבר הכנסת ניסנקורן.

עאידה תומא סלימאן: אני חושבת שרבים עסקו בחודשים האחרונים בלהסית, מראש הממשלה הזמני – אני מקווה שזמני מאוד – הסית והסית נגד האוכלוסייה הערבית ונציגיה.

עאידה תומא סלימאן: אתה, אדוני היושב-ראש, ברוגע שלך עשית מעשה שהיום ירשם שהוא הקונטרה.

עאידה תומא סלימאן: איתות מאוד חשוב שעונה על כל ההסתה הזו.

עאידה תומא סלימאן: אני מודעת לנטל האחריות שמוטל עלי בימים אלה.

עאידה תומא סלימאן: אני רואה את הבחירה הזו כאחריות ולא שום דבר אחר, יודעת שהיא זמנית אבל מתכוונת לנצל כל רגע כדי לשרת את כל האזרחים המוחלשים והמוחלשות מתוך העקרונות שאני מאמינה בהם.

עאידה תומא סלימאן: כולם יודעים שאני קומוניסטית וגם פמיניסטית אז זה מה שינחה אותי.

עאידה תומא סלימאן: תודה רבה.

מנסור עבאס: אני רוצה להודות לחברי הוועדה המסדרת ולעומד בראשה, שהוא יחד עם עופר שלח ניהל איתנו את המשא ומתן.

מנסור עבאס: אני חושב שבוועדה זו אנחנו מתעסקים בחיי אדם.

מנסור עבאס: אומנם זה מוגבל לחברה הערבית אבל אני מתחייב, גם כחבר כנסת, וגם כיושב-ראש הוועדה לשרת את כל החברה.

מנסור עבאס: זה הישג לרשימה המשותפת אך גם לחברה הישראלית.

מנסור עבאס: זה גם הישג לגוש שמתגבש בראשות בני כחול לבן.

מנסור עבאס: אני מתחייב לפעול לא רק למיגור האלימות אלא לקדם את ערך הסובלנות בחברה הערבית והכללית, תודה לכם, מאחל הצלחה לכולם.

אברהם (אבי) ניסנקורן: תודה לכולם.

אברהם (אבי) ניסנקורן: הישיבה נעולה.